Nii väljendatakse rõõmu Issanda üle ühes imelises psalmis, mis pühendatud Tema kiitmisele. Laulik soovib, et kogu tema olemus kiidaks Issanda püha nime.  Keda ja mille eest meie tavaliselt kiidame? Millised asjad kutsuvad esile meie  vaimustuse? Mis paneb meid laulma ja rõõmustama?  Psalmist jätkab, ülistades Jumala tähtsaimaid ja suurimaid tegusid: «Tema annab andeks kõik su ülekohtu, tema parandab kõik su tõved!» Teiste sõnadega - Ta teeb sind terveks nii vaimu, hinge kui ihu poolest.  Me oleme Jumala tegude ja armu suhtes sageli pimedad, hoolimatud ja unustajad. Oleme ka juttudega Jumalast liiga harjunud, võib-olla nende suhtes paadunudki. Ja veel - me ei oska hinnata asju, mis on käes tasuta ja piiramatult. Seepärast pole  sugugi liigne tuletada meelde Issanda headust ja öelda endale: «Kiida, mu hing, Issandat!» Tänulikkus avab silmad ja loob hea suhte mitte ainult inimeste vahel, vaid ka Jumalaga.  Aare Kimmel